SK Úradný vestník Európskej únie C 285/47

Žaloba podaná 21. augusta 2008 – Spira/Komisia

(Vec T-354/08)

(2008/C 285/86)

Jazyk konania: angličtina

Účastníci konania

Žalobkyňa: Diamanthandel A. Spira BVBA (Antverpy, Belgicko) (v zastúpení: J. Bourgeois, Y. Van Gerven, F. Louis a A. Vallery, advokáti)

Žalovaná: Komisia Európskych spoločenstiev

Návrhy žalobkyne

— zrušiť rozhodnutie Komisie z 5. júna 2008, vydané na základe článku 7 ods. 2 nariadenia Komisie (ES) č. 773/2004 vo veci COMP/38.826/B-2-Spira/De Beers/DTC Supplier of Choice,

— zaviazať Komisiu na náhradu trov konania.

Žalobné dôvody a hlavné tvrdenia

V tejto veci napadá žalobkyňa rozhodnutie Komisie (2008) D/203546 z 5. júna 2008, v ktorom Komisia vyhlásila, že zmena skutkových okolností, ktorá nastala v dôsledku rozsudku Súdu prvého stupňa, ktorým bolo zrušené rozhodnutie o záväzkoch (1), nebola rozhodujúcou skutočnosťou, ktorá by donútila Komisiu k zmene svojho rozhodnutia (2007) D/200338 z 26. januára 2007, ktorým zamietla z dôvodu neexistencie záujmu Spoločenstva sťažnosť žalobkyne na porušovanie článkov 81 ES a 82 ES v súvislosti s distribučným systémom surových diamantov „Supplier of Choice“ (systém „vybraného dodávateľa“, ďalej len „SoC“), ktorý využíva skupina De Beers na distribúciu surových diamantov (ďalej len „zamietavé rozhodnutie“ (2)) (vec COMP/38.826/B-2-Spira/De Beers/DTC Supplier of Choice).

Žalobkyňa uplatňuje na podporu svojej žaloby tri dôvody:

Po prvé žalobkyňa tvrdí, že Komisia neposúdila protisúťažné praktiky, ktoré označila vo svojej sťažnosti, s náležitou starostlivosťou a nestrannosťou.

Po druhé sa žalobkyňa domnieva, že Komisia pri opätovnom posúdení otázky uzatvorenia prístupu k zdrojom nemohla tvrdiť, že na preskúmanie sťažnosti chýba dostatočný záujem Spoločenstva, vzhľadom na významnú škodu vyplývajúcu z uzatvorenia prístupu k zdrojom, spôsobeného distribučným systémom SoC. Žalobkyňa uvádza, že uzatvorenie prístupu k zdrojom malo byť považované za záujem Spoločenstva, pretože ovplyvňuje dostupnosť surových diamantov v rámci EÚ a dokonca na celom svete. Distribučný systém SoC je podľa nej protisúťažný selektívny distribučný systém, ktorý obmedzuje hospodársku súťaž v rámci jednej značky.

Po tretie a alternatívne žalobkyňa tvrdí, že Komisia sa dopustila nesprávneho právneho posúdenia a nedostatočne odôvodnila svoje posúdenie účinkov uzatvorenia prístupu k zdrojom, pretože:

— najskôr nedefinovala analyzovanú štruktúru trhu, trhovú silu dotknutej spoločnosti na trhu a postavenie jej konkurentov na trhu,

— neposúdila všetky možné obmedzenia alebo činnosti smerujúce k monopolizácii dodávateľa, ktorého selektívny distribučný systém kontrolovala.

Žalobkyňa ďalej uvádza, že Komisia sa dopustila zjavne nesprávneho posúdenia a založila svoje rozhodnutie na vecne nesprávnych skutočnostiach, keď dospela k záveru, že dohoda o distribučnom systéme SoC nevylučuje citeľne hospodárske subjekty sekundárneho trhu z prístupu k surovým diamantom (prístup k zdrojom).

(1) Rozsudok Súdu prvého stupňa z 11. júla 2007, Alrosa/Komisia, T-170/06, Zb. s. II-02601, odvolanie podané Komisiou na Súdny dvor, Komisia/Alrosa, C-441/07, Ú. v. EÚ C 283, s. 22.

(2) Proti zamietavému rozhodnutiu podala žalobkyňa 8. apríla 2007 žalobu na Súd prvého stupňa, Spira/Komisia, T-108/07, Ú. v. EÚ C 129, s. 20.